Jernej Štromajer

**Ameriška potrošniška zadruga REI že 18 let med najboljšimi 100 zaposlovalci na svetu**

*Potrošniške kooperative so poslovni subjekti v lasti potrošnikov, ki jih ti v skladu z demokratičnimi načeli upravljajo s ciljem uresničevanj skupnih interesov članov kooperative. Poslujejo znotraj tržnega sistema in niso (neposredno) odvisne od države, namenjene pa so medsebojni pomoči, koristi in opolnomočenju. Za razliko od klasičnih podjetij niso naravnane k maksimizaciji dobička, temveč se zavedajo tudi svoje družbene odgovornosti. Zaposleni uživajo številne ugodnosti in so upravičeni tudi do participacije pri dobičku.*

**Splošno o zadrugi REI**

Ena največjih potrošniških zadrug v ZDA in ena od 100 največjih zadrug na svetu je ameriška potrošniška zadruga Recreational Equipment, Inc. (REI) z več kot 5,5 milijona članov. Zadruga zaposluje **več kot 11.000 delavcev** in ima več kot 140 trgovin v 33 ameriških zveznih državah.

Zadruga REI je specializirana za prodajo opreme za zunanje športe (plezanje, kolesarjenje, kampiranje, pohodništvo, fitnes…) in prodaja tako izdelke svoje blagovne znamke kot izdelke drugih uveljavljenih blagovnih znamk. V zadrugo REI se lahko včlani vsak ob vplačilu enkratne članarine v višini 20 dolarjev. S tem pridobi **glasovalno pravico za izvolitev sveta direktorjev REI** in postane upravičen do **participacije pri dobičku zadruge** glede na višino opravljenih nakupov v obliki povračila porabljenih sredstev.

Z vidika delavcev je zelo zanimivo, da se zadruga REI že 18 let zapored uvršča na seznam **100 najboljših možnih delovnih mest (v ZDA)** s strani priznane revije *Fortune*. Revija vsako leto pripravi obsežno raziskavo med zaposlenimi v številnih podjetjih v ZDA. Dve tretjini ocene podjetja temeljita na podlagi ankete na ustreznem vzorcu zaposlenih posameznega podjetja. Anketa se osredotoča na **odnos zaposlenih do vodstva, splošno zadovoljstvo zaposlenih in medsebojne odnose**. Zadnja tretjina ocene temelji na reviziji, ki vključuje vprašanja o plači in bonitetah ter vrsto odprtih vprašanj glede načina zaposlovanja, načina interne komunikacije, glede usposabljanja in izobraževanja ter glede prizadevanj za raznolikost zaposlenih.

**Vključenost zaposlenih**

Razlogi, ki zadrugo REI uvrščajo med 100 najboljših možnih delovnih mest v ZDA, so **bonitete in projekti oz. programi, ki jih nudijo svojim zaposlenim, ter nadomestila, ki so jih ti deležni**, in sicer:

* REI vsem svojim zaposlenim tako nudi en plačan delovni dan vsakih šest mesecev (*REI Yay Day*), da gredo v naravo in raziskujejo ter se sprostijo brez omejitev in brez povezave s službo.
* Zaposlenim so na voljo posebne ponudbe in popusti na izdelke, ki jih prodaja trgovina, tako da jih lahko bolje in lažje spoznajo in razumejo. Popusti veljajo tudi za njihove partnerje, včasih pa dosegajo tudi do 80 % prodajne cene.
* Delavci, ki so pri REI zaposleni več kot 15 let, so upravičeni do štiritedenskega plačanega dopusta, ki ga lahko izkoristijo, kakorkoli želijo. Hkrati so upravičeni do 50-odstotnega popusta na popotovanja, ki jih prav tako nudi zadruga REI. Do takšnega štiritedenskega plačanega dopusta so od 15. leta zaposlitve naprej delavci upravičeni vsakih 5 let. Leta 2015 je to ugodnost izkoristilo 253 zaposlenih v REI.
* Zaposleni v REI so upravičeni tudi do dodatka za pokojnino in do participacije pri dobičku ter so tako vključeni v finančni uspeh zadruge. Upravičeni so do sredstev v višini 5 % svoje letne osnovne plače, ki jih zadruga nameni za njihovo pokojnino, hkrati pa tudi do dodatnih 10 % svoje osnovne plače, kar je odvisno od finančne uspešnosti zadruge.
* Zaposleni v REI so hkrati z dodatkom za pokojnino (tudi če se sami za to ne odločijo) upravičeni tudi do zdravstvenega zavarovanja (kar v ZDA ni tako samoumevno kot pri nas), podjetje pa jih spodbuja, da ustrezno uravnavajo čas, ki ga namenjajo službi in svojemu prostemu času.

Kot zanimivost tako navedimo, da se je zadruga REI letos odločila, da ne sodeluje pri razprodajah na črni petek (*Black Friday*) po ameriškem dnevu zahvalnosti; namesto tega so vse svoje trgovine zaprli in zaposlene napotili domov, da so lahko več časa posvetili svojim najbližjim.

Priznani ameriški profesor Gar Alperovitz v svoji knjigi *Amerika onstran kapitalizma* (*America Beyond Capitalism*) zadrugo REI opisuje kot **uspešen sodoben model zadruge**, na izkušnjah katere bodo v prihodnje gradile novo nastajajoče zadruge v ZDA.

**Možen zgled tudi za Slovenijo**

Navedeno trditev lahko do neke mere prenesemo tudi v slovenski prostor, pri čemer moramo ustrezno upoštevati ameriške specifike (določene socialne pravice zaposlenih, ki so pri nas nekaj »samoumevnega«, tam niso splošno razširjene). Zagotovo pa so potrošniške zadruge nekaj, o čemer bi morali tudi v Sloveniji resno razmisliti. Zadruge so namenjene **zadovoljevanju skupnih potreb ljudi**, ki so v proces trgovine vključeni (zaposleni, potrošniki, dobavitelji), in ne (predvsem) maksimizaciji dobička s strani lastnika kapitala, v tem primeru vključenih déležnikov. O takšnem ekonomskem modelu bi zagotovo veljalo razmišljati tudi v Sloveniji, kjer podobne potrošniške zadruge v večji meri žal niso razširjene, čeprav bi takšna mreža zagotovo imela pozitivne ekonomske in tudi družbene posledice.